**Projektas**



**PANEVĖŽIO RAJONO SAVIVALDYBĖS TARYBA**

**SPRENDIMAS**

**DĖL PRITARIMO PANEVĖŽIO RAJONO SAVIVALDYBĖS DALYVAVIMUI „TŪKSTANTMEČIO MOKYKLŲ“ PROGRAMOJE**

2022 m. vasario 22 d. Nr. T-

Panevėžys

Vadovaudamasi Lietuvos Respublikos vietos savivaldos įstatymo 16 straipsnio 4 dalimi ir „Tūkstantmečio mokyklų“ programa, patvirtinta Lietuvos Respublikos švietimo, mokslo ir sporto ministro 2022 m. sausio 31 d. įsakymu Nr. V-137 „Dėl „Tūkstantmečio mokyklų“ programos patvirtinimo“, Savivaldybės taryba nusprendžia:

1. Pritarti Panevėžio rajono savivaldybės dalyvavimui „Tūkstantmečio mokyklų“ programoje.
2. Įgalioti Savivaldybės administracijos direktorių pasirašyti su projektu susijusius dokumentus.
3. Leisti Panevėžio rajono savivaldybės administracijai rengti Panevėžio rajono savivaldybės pažangos planą pagal „Tūkstantmečio mokyklų“ programą.

Diana Žukauskienė

2022-02-02

`

**PANEVĖŽIO RAJONO SAVIVALDYBĖS ADMINISTRACIJOS**

**ŠVIETIMO, KULTŪROS IR SPORTO SKYRIUS**

Panevėžio rajono savivaldybės tarybai

**SAVIVALDYBĖS TARYBOS SPRENDIMO „DĖL PRITARIMO PANEVĖŽIO RAJONO SAVIVALDYBĖS DALYVAVIMUI „TŪKSTANTMEČIO MOKYKLŲ“ PROGRAMOJE“ PROJEKTO AIŠKINAMASIS RAŠTAS**

2022 m. vasario 2 d.

Panevėžys

**1. Sprendimo projekto tikslai ir uždaviniai**

Sprendimo projekto tikslas – pritarti Panevėžio rajono savivaldybės dalyvavimui „Tūkstantmečio mokyklų“ programoje. „Tūkstantmečio mokyklų“ programos, patvirtintos Lietuvos Respublikos švietimo, mokslo ir sporto ministro 2022 m. sausio 31 d. įsakymu Nr. V-137 „Dėl „Tūkstantmečio mokyklų“ programos patvirtinimo“ tikslas – iki 2030 metų kiekvienoje Lietuvos savivaldybėje sukurti integralias, optimalias ir kokybiškas ugdymo(si) sąlygas mokinių pasiekimų atotrūkiams mažinti.

Programos uždaviniai: skatinti pokyčius, nukreiptus į veikiančių mokyklų stiprinimą ir mokinių pasiekimų gerinimą jose; diegti mokyklose socialines inovacijas, padedančias mokyklų bendruomenėms edukacinėmis priemonėmis įveikti arba sumažinti socialinių veiksnių (nepalanki mokinio socialinė, ekonominė ir kultūrinė aplinka, nepakankamas švietimo paslaugų prieinamumas ir pan.) įtaką mokinių, jų šeimų, vietos bendruomenės ir visuomenės socialinei raidai ir vystymuisi; įgalinti mokyklų pedagoginius darbuotojus bendradarbiauti taikant įtraukties principus, kurti ugdymo(si) metodų įvairovę ir kuo anksčiau atpažinti individualius ugdymo(si) poreikius ir pagal kiekvieno galias ugdyti įvairių ugdymosi poreikių turinčius mokinius; diegti tinklaveika grįstą ugdymo organizavimą, atveriant galimybes materialiaisiais, intelektiniais ir žmogiškaisiais ištekliais naudotis kitų mokyklų mokiniams ir mokytojams; modernizuoti mokyklų infrastruktūrą, siekiant įveiklinti turimą bei, esant poreikiui, sukurti naują.

**2. Siūlomos teisinio reguliavimo nuostatos**

Programą įgyvendina VšĮ Europos socialinio fondo agentūra (toliau – Vykdytojas), atsakinga už Programos įgyvendinimo koordinavimą ir stebėseną: Tūkstantmečio mokyklų akademijos, sudarytos iš švietimo ekspertų, suformavimą ir jos veiklos vystymą, už savivaldybių ekspertinį konsultavimą rengiantis įgyvendinti Programą bei Programos įgyvendinimo metu, Pažangos planų dermės su Programos uždaviniais ir siekiamais rezultatais užtikrinimą, jungtinių veiklos sutarčių sudarymą, centralizuotų pirkimų vykdymą, dvigubo finansavimo prevenciją, lėšų pervedimus bei atsiskaitymą už Programos vykdymą.

Savivaldybės atsakingos už pažangos planų parengimą, jų suderinimą su Tūkstantmečio mokyklų akademijos ekspertais, programoje dalyvaujančių mokyklų atranką, investicijų paskirstymą ir periodišką atsiskaitymą Vykdytojui už patirtas išlaidas bei pasiektus rezultatus. Pažangos planui rengti ir jam įgyvendinti rekomenduojama savivaldybėje sudaryti programos įgyvendinimo grupę iš Savivaldybės administracijos atstovų, mokyklų vadovų, mokytojų, švietimo centro ir kitų partnerių, kompetentingų mokyklų veiklos tobulinimo srityse.

**3. Laukiami rezultatai**

Pritarus sprendimo projektui bus padedama stiprėti mokykloms, gerinant ugdymo(si) sąlygas ir ugdymo proceso organizavimą, siekiant geresnių mokinių pasiekimų ir pažangos.

Programos siekiamas rezultatas – kiekvienam besimokančiajam sukurtos lygiavertės ir šiuolaikiškos kokybiško ugdymo(si) sąlygos, lemiančios geresnius mokinių pasiekimus ir mažesnius pasiekimų atotrūkius tarp mokyklų ir savivaldybių.

**4. Lėšų poreikis ir šaltiniai**

Programa įgyvendinama dviem etapais. Programos I etapo įgyvendinimo pradžia – 2022 m. vasario 1 d., pabaiga – 2026 m. birželio 30 d. Programos II etapo įgyvendinimo pradžia bus tikslinama, atsižvelgiant į I etapo įgyvendinimo rezultatus, tęstinių veiklų finansavimo galimybes ir poreikius. Programa įgyvendinama savivaldybių lygmeniu, kiekvienai programoje dalyvaujančiai savivaldybei atlikus esamos švietimo sistemos būklės ir kaitos analizę bei parengus pažangos planą, kuriam įgyvendinti yra suteikiama galimybė gauti reikalingas investicijas.

**5. Kiti sprendimui priimti reikalingi pagrindimai, skaičiavimai ar paaiškinimai**

Sprendimo projekto antikorupcinis vertinimas nereikalingas.

Vyriausioji specialistė Diana Žukauskienė